Aconcagua
Aconcagua on Amerikan mantereen ja eteläisen pallonpuoliskon korkein vuori (6 962 m). Sitä korkeampia vuoria on ainoastaan Aasiassa. Aconcagua sijaitsee Andien vuoristossa Mendozan maakunnassa Argentiinassa aivan Chilen rajan tuntumassa. Sen ympärillä on monia muita yli 5 000 metrin korkuisia vuoria. Vuoren nimi on peräisin ketšuankielisestä ilmauksesta ”Ackon Cahuak”, joka tarkoittaa ”kivistä vartiopaikkaa”.
Ojos del Salado
Ojos del Salado on tulivuori Chilen ja Argentiinan rajalla Andien vuoristossa. Se sijaitsee noin 600 kilometriä pohjoiseen Aconcaguasta, joka on läntisen pallonpuoliskon korkein vuori. Ojos del Saladolla on kaksi huippua ja valtakunnanraja kulkee molempien kautta, mutta koska toiselle kiivetään yleensä Chilestä, toiselle Argentiinasta, niihin viitataan kiipeilymaan mukaan. Chilen puolella oleva huippu on noin metrin verran korkeampi.